REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/321-15

17. jul 2015. godine

B e o g r a d

ZAPISNIK

57. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 17. JULA 2015. GODINE

Sednica je počela u 11,35 časova.

Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Miloš Tošanić, Goran Kovačević, Dragoljub Zindović, Suzana Šarac, Momo Čolaković, i Zoltan Pek.

 Sednici su prisustvovali zamenici članova Odbora: Sonja Vlahović, zamenik Radmila Kostića, Zoran Bojanić, zamenik Nikole Jolovića, dr Vladimir Marinković, zamenik dr Milorada Mijatovića i Mirko Čikiriz, zamenik Žike Gojkovića.

 Sednici nisu prisustvovali članovi Odbora: Dušica Nikolić, Olivera Pešić, Dejan Radenković, Ivan Jovanović, Vojislav Vujić i Đorđe Stojšić, niti njihovi zamenici.

 Na predlog predsednika, Odbor je jednoglasno utvrdio sledeći

D n e v n i r e d

 1. Razmatranje razloga za prestanak funkcije predsednika Komisije za hartije od vrednosti (11 broj 118-1826/15 od 15. jula 2015. godine)

 **Prva tačka dnevnog reda:** Razmatranje razloga za prestanak funkcije predsednika Komisije za hartije od vrednosti (11 broj 118-1826/15 od 15. jula 2015. godine)

 Predsednik Odbora obavestio je članove i zamenike članova Odbora da je dr Zoran Ćirović, predsednik Komisije za hartije od vrednosti, dana 15. jula 2015. godine, podneo ostavku na funkciju predsednika Komisije, na koju je izabran odlukom Narodne skupštine 14. jula 2011. godine, iz ličnih razloga. U nastavku je podsetio da su Milko Štimac i Zorica Krnjević Mišković, članovi Komisije, takođe podneli ostavke na funkciju člana Komisije dana 16. oktobra 2014. godine zbog neslaganja sa mišljenjem Komisije o Predlogu zakona o robnoj berzi, kao i da su ostavke u međuvremenu povukli jer je taj zakon povučen iz procedure, čime su prestali da postoje razlozi zbog kojih su podneli ostavke.

 Diskusije povodom ove tačke dnevnog reda nije bilo.

Na predlog predsednika, Odbor je jednoglasno odlučio da podnese Narodnoj skupštini predlog odluke o prestanku funkcije predsednika Komisije za hartije od vrednosti dr Zoranu Ćiroviću, zbog podnošenja ostavke. Odbor je, takođe, odlučio da ovaj predlog odluke uputi Narodnoj skupštini na razmatranje po hitnom postupku, kako bi se što pre obezbedili uslovi za izbor novog predsednika Komisije i time omogućio nesmetan rad ovog organa.

\*

\* \*

Pre zaključenja sednice, predsednik Odbora je obavestio članove i zamenike članova Odbora da će po završetku sednice uputiti dopis predsednicima svih poslaničkih grupa u Narodnoj skupštini sa pozivom da dostave predlog kandidata sa biografijom, izjavom o prihvatanju kandidature za predsednika Komisije i drugim dokazima o podobnosti za obavljanje te funkcije, nakon čega će Odbor obaviti razgovor sa kandidatima i utvrditi predlog odluke o izboru predsednika Komisije koji će biti upućen Narodnoj skupštini na razmatranje i odlučivanje po hitnom postupku. S tim u vezi naglasio je da će Narodna skupština birati novog predsednika Komisije na period do isteka mandata predsednika kome je funkcija prestala, odnosno do 14. jula 2016. godine.

\*

\* \*

 Sednica je završena u 11,45 časova.

Sednica je tonski snimana.

 SEKRETAR PREDSEDNIK

 Aleksandra Šašo Veroljub Arsić,s.r.